## Odluka Ustavnog suda Republike Hrvatske broj U-III-681/1994. od 7. veljače 1996.

### NN 13/1996 (16.2.1996.), Odluka Ustavnog suda Republike Hrvatske broj U-III-681/1994. od 7. veljače 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu dr. Velimir Belajec, dopredsjednik
Suda, te suci Zdravko Bartovčak, dr. Nikola Filipović, Ante
Jelavić Mitrović, mr. Vojislav Kučeković, mr.
Hrvoje Momčinović, Ivan Marijan Serverinac, Milan Vuković
i Mladen Žuvela, u povodu ustavne tužbe "Astreed" d.o.o. iz P., na sjednici
održanoj dana 7. veljače 1996. godine, donio je

## **ODLUKU**

1. Ustavna tužba se usvaja.

2. Ukida se rješenje Visokog trgovačkog suda Republike Hrvatske
broj: Pž-446/94 od 12. travnja 1994. godine i predmet se vraća tom
sudu na ponovni postupak.

3. Ova odluka objavit će se u "Narodnim novinama".

O b r a z l o ž e n j e

Ustavna tužba je podnijeta u svezi s rješenjem Visokog trgovačkog
suda Republike Hrvatske broj: Pž-446/94 od 12. travnja 1994. godine, kojim
je žalba podnositelja ustavne tužbe odbačena kao nedopuštena. Žalba
je bila izjavljena protiv rješenja Okružnog privrednog suda u R. broj:
St-25/90 od 4. siječnja 1994. godine, kojim je odbačena kao
nepotpuna ponuda koju je podnositelj ustavne tužbe podnio u postupku prodaje
stečajnog dužnika poduzeća "Astra" iz P. kao pravne osobe.

Podnositelj ustavne tužbe smatra da mu je navedenim rješenjem suda drugog
stupnja povrijeđeno ustavno pravo na žalbu iz članka 18. stavak
1. Ustava.

Ustavna tužba je osnovana.

Okružni privredni sud u R., u predmetu provođenja stečajnog
postupka nad DP "Astra" P., donio je dana 6. prosinca 1993. godine rješenje,
kojim se određuje prodaja dužnika kao pravne osobe prikupljanjem ponuda,
s tim da će se javna prodaja oglasiti na oglasnoj ploči suda
i u dnevnom tisku.

Podnositelj ustavne tužbe jedini je podnio ponudu za kupnju stečajnog
dužnika.

Rješenjem Okružnog privrednog suda u R. broj: St-25/90 od 4. siječnja
1994. godine odbačena je kao nepotpuna ponuda podnositelja ustavne
tužbe.

Visoki trgovački sud Republike Hrvatske rješenjem broj: Pž-446/94
od 12. travnja 1994. godine odbacio je kao nedopuštenu žalbu podnositelja
ustavne tužbe podnesenu protiv navedenog rješenja prvostupanjskog suda.
Ovo iz razloga što, po shvaćanju tog suda, podnositelj ustavne tužbe
kao sudionik u postupku prodaje stečajnog dužnika kao pravne osobe,
nema položaj stranke u stečajnom postupku (stranke su samo stečajni
dužnik i stečajni vjerovnici). Dosljedno tome, podnositelj ustavne
tužbe nema pravo na žalbu protiv prvostupanjskog rješenja, pa je njegova
žalba odbačena na temelju odredaba članka 358. stavak 3.
Zakona o parničnom postupku ("Narodne novine", broj 53/91 i 91/92)
\_ koje se u stečajnom postupku odgovarajuće primjenjuju prema
odredbi članka 12. Zakona o prisilnoj nagodbi, stečaju i
likvidaciji ("Narodne novine", broj 53/91).

Ovakvom odlukom o odbacivanju žalbe vrijeđa se ustavno pravo na
žalbu utvrđeno odredbom članka 18. stavka 1. Ustava, koji propisuje
da se jamči pravo na žalbu protiv pojedinačnih pravnih akata
donesenih u postupku prvog stupnja pred sudom ili drugim ovlaštenim tijelom.

Podnositelj ustavne tužbe doista nema procesni položaj stranke u stečajnom
postupku koji se vodi nad DP "Astra" iz P. Međutim, u okviru tog stečajnog
postupka (postupka o glavnoj stvari) vodi se uzgredni (incidentalni) postupak
prodaje dužnika kao pravne osobe. U tom postupku pojavio se podnositelj
ustavne tužbe kao treća osoba \_ sudionik u svojstvu potencijalnog
kupca stečajnog dužnika. Podnositelj ustavne tužbe kao sudionik
postupka prodaje stečajnog dužnika, u svojstvu potencijalnog kupca
stečajnog dužnika ima \_ u tom (uzgrednom) postupku \_ procesni položaj
stranke, jer sud odlučuje o njegovim pravima i obvezama. Dosljedno
tome, kao stranka u takvom postupku ima i pravo na žalbu protiv rješenja
prvostupanjskog suda kojim je odbacivanjem njegove ponude u stvari odbijen
njegov zahtjev za sudjelovanjem u postupku prodaje stečajnog dužnika.

Slijedom navedenog, Ustavni sud Republike Hrvatske je utvrdio da je
osporenim rješenjem Visokog trgovačkog suda Republike Hrvatske,
kojim je podnositelju ustavne tužbe uskraćeno pravo na žalbu, povrijeđeno
njegovo ustavno pravo na žalbu (članak 18. stavak 1. Ustava).

Stoga je temeljem članka 30. Ustavnog zakona o Ustavnom sudu
Republike Hrvatske ("Narodne novine", broj 13/91) odlučeno kao u
točkama 1. i 2. izreke.

Objava ove odluke (točka 3. izreke) temelji se na odredbi članka
20. stavak 1. navedenog Ustavnog zakona o Ustavnom sudu Republike Hrvatske.

Broj: U-III-681/1994. Zagreb, 7. veljače 1996.

USTAVNI SUD REPUBLIKE HRVATKE

Dopredsjednik **dr. Velimir Belajec,** v.r.

---

Odluka, NN 13/1996-213